ህይወትን ለማስቀጠፍ የተስተዋለው ዳተኝነት
‹‹ጊዜው ያስጨንቃል። በተለይ ከዓለም ለመማር የሚችል፤ በየደቂቃው መረጃዎችን የሚከታተል የኮሮና ቫይረስ አውሮፓ ላይ እያደረሰ ያለውን ጉዳት መረዳት አለበት›› በማለት የሚናገሩት የአስኮ አካባቢ ነዋሪው አቶ ሚኪያስ ገብረእግዚያብሔር ናቸው። የኢትዮጵያ መንግስት ፈጥኖ ነቅቶ እርምጃዎችን ቢወስድም ህዝቡ በመተባበር ራሱን እና አገሩን ለማዳን የሚያደርገው ጥረት እጅግ የተወሰነ ነው። አንዳንዶች ደግሞ በስፋት ዳተኝነት የሚስተዋልባቸው እንደሆነ ይናገራሉ። እንደ አቶ ሚኪያስ ገለፃ፤ ወጣቶች ቀኑን ሙሉ ማህበራዊ ድረገፆችን በመጎብኘት የተለያዩ ዜናዎችን እያዩ ቢውሉም፤ ጥንቃቄ ሲያደርጉ አይስተዋሉም። አንዳንዴ መረጃውን የሚያዩት እርስ በእርስ ተቃቅፈው ነው። አንደኛው ወጣት የሌላኛው ወጣት ቤት ይሄዳል። አብረው በቅርበት ተቀምጠው ፊልም ይመለከታሉ። ርቀታቸውን አይጠብቁም፤ ‹‹እንያዛለን›› ብለው አያምኑም። ይህ እጅግ አሳሳቢ ነው። 
‹‹ምንም እንኳ በተደጋጋሚ ስንት ሰው ተያዘ? ስንት ሰው ሞተ›› እያሉ በየደቂቃው መረጃ ፤ቢሰሙም፤ የእነርሱ አለመጠንቀቅ ብዙ ዋጋ እንደሚያስከፍል ቢነገራቸውም፤ ለመረዳት አልፈቀዱም›› በማለት ይህ ደግሞ እያበሳጫቸው መሆኑን በመጠቆም ከዚህ በኋላ ምን መሆን አለበት የሚለውን ለመመለስ ግን እንደሚያዳግታቸው ይገልፃሉ። ‹‹ሌላ መፍትሔ ሊበጅለት ይችላል›› ያሉት ጉዳይ ግን ጎልማሶች እና በእድሜ ጠና ያሉ ሰዎች አዘውትረው ወደ ግሮሰሪዎች የመሄዳቸውን ነገር ነው። በእርግጥ እያንዳንዳቸው ግሮሰሪዎች እና የመጠጥ ሻጮች ላለመስራት ፈርመዋል። አንዳንዶችም ለቫይረሱ ስርጭት በሚያመች መልኩ ሰርታችኋል በሚል ታሽገዋል። ነገር ግን አሁንም መንገድ እየዘጉ መጠጥ የሚጠጡ ከፊት ለፊት በር ዘግተው በጓሮ በር ተሰብስበው ገብተው የሚጠጡ መኖራቸውን ያመለክታሉ። በምሳሌነትም ይህንኑ ተግባር በአዲሱ ገበያ አካባቢ አልፎ ደግሞ ጀነራል ዊንጌት ትምህርት ቤት ጀርባ ባለው መንደር ውስጥ ያሉ ግሮሰሪዎች ተጠቃሾች እንደሆኑ በማሳያነት ይናገራሉ። በፈረንሳይ አካባቢ ነዋሪ የሆኑት የዩኒቨርሲቲ ሰራተኛው አቶ ተሾመ ዩሬም በበኩላቸው እንደሚናገሩት፤ ምንም እንኳ ቫይረሱን ለመከላከል መንግስት እየሰራ ያለው ስራ እጅግ መልካም ቢሆኑም እንዲሁም ተከታታይ መግለጫዎች እና የባለሙያ ምክሮች ቢቀርቡም ሰዎች ትኩረት ከመስጠት ይልቅ ቸልተኛ ሆነዋል። ተራራቁ ቢባልም የሚቀራረቡ፤ አንዳንዶች የሚጨባበጡ ሳይቀሩ ያጋጥማሉ። 
‹‹አንዳንድ ቦታዎች ላይ ‹ስለኮሮና አልሰማችሁም እንዴ› ብዬ እስከመጠየቅ ደርሻለሁ›› የሚሉት አቶ ተሾመ፤ ተቃቅፈው የሚሄዱ መኖራቸውንና በብዛት ወጣቶች ደግሞ ጎን ለጎን ቁጭ ብለው ምግብ ቤት ሲመገቡ ማስተዋላቸውን ይናገራሉ። እነርሱ መምከር እያለባቸው ሲያጠፉ እየተመለከቱ መሆኑንም ያመለክታሉ። ‹‹ስለኮሮና በቴሌቪዥን መስኮት ያላየ፣ በሬዲዮ ያልሰማ፣ በጋዜጣ ያላነበበ የለም›› የሚሉት አቶ ተሾመ፤ ‹‹ነገር ግን ጥንቃቄው አመርቂ አይደለም›› ይላሉ። አሳዛኙ ጉዳይ የግለሰብ ቸልተኝነት ጉዳቱ ከራስ አልፎ ቤተሰብ እና አገር ላይ መትረፉ እንደሆነም በቁጭት ይገልጻሉ። 
‹‹ሰዎች የተላለፈላቸው መልዕክት በጣም ቀላል በቤታችሁ ተቀመጡ የሚል ብቻ ነው›› ካሉ በኋላ፤ ሁሉም ለዚህ ቢተባበር መውጣት የግድ የሆነበት ብቻ ቢወጣ ህዝቡን ከቫይረሱም ሆነ ወደፊት ያሰጋል ተብሎ በእጅጉ እየታሰበበት ካለው ርሃብ ማትረፍ እንደሚቻል ያመለክታሉ። በእርሳቸው እምነት የዕለት ጉርሳቸውን ያጣሉ ተብሎ ለተሰጋላቸው ድጋፍ በማድረግ ሙሉ ለሙሉ መዝጋት ካልሆነ ሰዎች ራሳቸውን ገድበው በቤታቸው ይቀመጣሉ የሚል ተስፋ እንደሌላቸው ይጠቅሳሉ። 
ሌላዋ ወይዘሮ ዘነበች ሁሴን እንደሚገልጹት፤ መንግስት የአስቸኳይ ጊዜ ሲያውጅ እያንዳንዱ ሰው በራሱ ላይ የአስቸኳይ ጊዜ አዋጅ ማወጅ ነበረበት። ብዙ ሰው ራሱ ላይ አዋጅ ባለማወጁ የሚፈለገው እየሆነ አይደለም። መንግስት በፀጥታ ኃይሎች እርምጃ መውሰድ ከጀመረ ተጎጂ የሚሆኑት ብዙዎች ናቸው። አሁን እየተሰጠ ያለው ትዕዛዝ እየተተገበረ አይደለም። ሰው ራሱን ቢመራ እና ጥንቃቄ ቢወስድ በተሻለ መልኩ መቆጣጠር ይቻላል። ስለዚህ ሁሉም ለነፍሱ መፍራት፣ ለቤተሰቡ ማዘን እና የበሽታውን ስርጭት ለመግታት አስፈላጊውን መስዋእትነት መክፈል አለበት። ያለበለዚያ መንግስት ይቸገራል። የመንግስት ሰራተኛም ደመወዝ ላያገኝ ይችላል። የማህበረሰብ ህልውናም አደጋ ላይ ሊወድቅ ስለሚችል ከዛ በፊት መቆጣጠር የሚገባ መሆኑን ተናግረዋል።  አዲስ ዘመን ሚያዝያ 13/2012 ምህረት ሞገስ